Masser af unge kæmper i disse dage om at blive de bedste lærlinge inden for deres fag. 35 af dem er nordjyder og kæmper på hjemmebane mod unge fra resten af landet. Rune Lunde Havgaard fra Aabybro er fredag formiddag i gang med et af de stykker kød, der skal gøre ham til Danmarks bedste slagterlærling. - Det er suverænt at være på hjemmebane. Det nyder jeg. - Der har været god opbakning både torsdag og i dag og jeg er sikker på, at det bliver der også i morgen. To andre af de i alt 35 nordjyder, der dyster i Gigantium er Rikke Hovaldt og Ditte K. Jensen, der læser til SOSU-assistenter på SOSU-Nord i Hammer Bakker. Selv tror de, der har guld-skills, og det gør Ditte K. Jensens mor Anette også - på begges vegne. - Jeg er bare så mega stolt af dem begge og bakker fuldstændig op. For at komme til tops, skal man dog vinde dommernes gunst. Og de ved, hvad de kigger efter. - Vi lægger vægt på hvordan de udnytter kødstykkerne. Det vi gerne vil se i dag, det er, at de tænker ud af boksen. En lammekølle, som Rune står med nu, kan serveres med salt og peber, men den kan også skæres i stykker og blive til mange smagsoplevelser, siger Peter Svane, der selvfølgelig er dommer i slagterlærlinges konkurrence og ikke SOSU-assistenternes. Om der bliver guldregn over Nordjylland afgøres til den store præmieoverrækkelse i Gigantium lørdag.

Opsummering:
35 nordjyder håber, de har skills til at trække guldmedaljer ved DM i Skills til Nordjylland.